Hele to priser gik til nordjyske projekter, da Ingeniørforeningens teknologiske netværk, IDA Tele, tirsdag uddelte Den danske Telepris.

IDen danske Telepris, som uddeles af Ingeniørforeningens teknologiske netværk, IDA Tele blev uddelt tirsdag, og den uddeles i to kategorier - en virksomhedspris og en studerendepris. Begge priser gik til nordjyske projekter. Virksomhedsprisen gik til TeleCare Nord, et nordjysk storskalaprojekt om telemedicin til borgere med lungesygdommen KOL. I sin motivering af prisen, der blev overrakt på konferencen Tele 2015 i København, kaldte formanden for IDA Tele, Jan Bøgh, TeleCare Nord-projektet for "et fyrtårn for den telemedicinske udvikling i Danmark". TeleCare Nord er et samarbejde mellem 11 nordjyske kommuner, Region Nordjylland, alment praktiserende læger i Nordjylland samt Aalborg Universitet om udvikling af en telemedicinsk løsning til nordjyske patienter med KOL. Med den telemedicinske løsning kan patienten i eget hjem måle blodtryk, puls, vægt og iltmætning - og håndtere det med en helt almindelig tablet computer. En telemedicinsk app samler og indsender den enkelte patients målinger, som efterfølgende kan ses og vurderes af det sundhedsfaglige personale. Den studerende-pris gik til fire ingeniørstuderende fra Aalborg Universitet: Radu S. Pirscoveanu, Steven S. Hansen, Thor M. T. Larsen og Alexandre Czech. De fire modtog prisen for et gruppeprojekt om klassificering af malware ved hjælp af machine learning. Projektet må sige at være særdeles aktuelt, da distributionen af malware, dvs. computerprogrammer, der gør skadelige eller uønskede ting på de computere, som inficeres, er i kraftig vækst i disse år. Malware-projektet er gennemført som et 9. semesterprojekt, og danner nu baggrund for de afgangsprojekter, som prismodtagerne er i fuld gang med som afslutningen på deres uddannelse til civilingeniør.